ekspansjonskompensator
Store norske leksikon,Teknologi og industri,Maskiner,Maskiner
Ekspansjonskompensator, fellesnavn på komponenter i maskiner, bygninger og andre konstruksjoner som kan ta vare på temperaturbevegelser.
Alle materialer utvider seg mer eller mindre ved oppvarming og trekker seg tilsvarende sammen når de kjøles ned. Hvis ikke effektive ekspansjonskompensatorer er bygd inn i konstruksjoner som er utsatt for temperaturvariasjoner, kan det oppstå store spenninger og eventuelt skader i dem.Eksempler på ekspansjonskompensatorer er skjøtgapet mellom to jernbaneskinner og elastiske belger montert inn i rørledninger. I bygningskonstruksjoner blir ekspansjonskompensatorer utformet som ekspansjonsfuger.